《寄题济源令杨君兰轩》
宋代·释道潜

昔人慕猗兰，佩服比脩洁。往往卒岁间，山中行采掇。

吁哉昔人去已久，此花憔悴今谁折。济源长官真好古，王屋天坛驰远步。

阳崖月窟得芳丛，满握归来誇所遇。净扫幽轩植藓墀，紫茎绿叶弄奇姿。

疏帘风软日华薄，芳馥满怀君自知。

作者简介：释道潜，本名昙潜，号参寥子，赐号妙总大师。俗姓王，钱塘（今浙江杭州）人（《续骫骳说》）。一说姓何，于潜（今浙江临安西南）人（《咸淳临安志》卷七○）。幼即出家为僧，能文章，尤喜为诗。与苏轼、秦观友善，常有倡和。哲宗绍圣间，苏轼贬海南，道潜亦因诗获罪，责令还俗。徽宗建中靖国元年（一一○一），曾肇为之辩解，复为僧。崇宁末归老江湖。其徒法颖编有《参寥子诗集》十二卷，行于世。